
Për krijimin dhe mënyrën e funksionit të komitetit shtetëror për planifikimin spitalor

Në mbështetje të nenit 100 të Kushtetutës dhe të pikës 2 të nenit 39 të ligjit nr.9106, datë 17.7.2003 “Për shërbimin spitalor në Republikën e Shqipërisë”, me propozimin e Ministrit të Shëndetësisë, Këshilli i Ministrave 

Vendosi:

1. Krijimin e Komitetit Shtetëror për Planifikimin Spitalor, si organ këshillimor pranë Ministrit të Shëndetësisë.
2. Komiteti Shtetëror për Planifikimin Spitalor miratohet nga Ministri i Shëndetësisë për një periudhë 3-vjeçare dhe në përbërje ka 11 anëtarë, si më poshtë vijon:
- Tre ekspertë të shquar në fushën e kujdesit spitalor 				anëtarë;
-  Një përfaqësues nga sindikata më e madhe e 
  punonjësve të shëndetësisë 							anëtar;
- Një përfaqësues nga Ministria e Financave					anëtar; 
- Një përfaqësues nga Ministria e Punës dhe e 
  Çështjeve Sociale								anëtar;
- Një përfaqësues nga Instituti i Sigurimeve Shëndetësore			anëtar;
- Një përfaqësues nga Fakulteti i Mjekësisë 					anëtar;
- Një përfaqësues nga Fakulteti i Infermierisë, Tiranë				anëtar;
- Një përfaqësues nga Urdhri i Mjekut						anëtar;
- Një përfaqësues nga shoqatat e pacientëve					anëtar;
3. Sekretari i këtij komiteti të jetë drejtori i Drejtorisë Spitalore në Ministrinë e Shëndetësisë.
4. Kryetari dhe nënkryetari i komitetit zgjidhen nga anëtarët e këtij komiteti në mbledhjen e parë, me shumicë votash.
5. Kryetari thërret mbledhjen e komitetit dhe është përgjegjës për përgatitjen e rendit të ditës e të materialeve të mbledhjeve, si dhe për mbarëvajtjen e veprimtarisë së komitetit.
Kryetari brenda 6-mujorit të parë të vitit të parë, të periudhës 3-vjeçare të veprimtarisë së këtij komiteti i paraqet Ministrit të Shëndetësisë planin kombëtar spitalor për këtë periudhë, në përputhje me përparësitë e politikave në fushën e shëndetësisë, me të dhënat e qarqeve e buxhetet në dispozicion dhe me përcaktimet e bëra në nenin 41 “Plani shtetëror spitalor” të ligjit nr.9106, datë 17.7.2003 “Për shërbimin spitalor në Republikën e Shqipërisë”.
6. Vendimet e komitetit merren me shumicën e votave të numrit të anëtarëve të pranishëm në mbledhje.
7. Komiteti Shtetëror për Planifikimin Spitalor mblidhet të paktën 4 herë në vit.
8. Anëtarët dhe sekretari shpërblehen me 5000 (pesë mijë) lekë për çdo mbledhje.
9. Efektet financiare që rrjedhin nga zbatimi i këtij vendimi, të përballohen nga buxheti i Ministrisë së Shëndetësisë.
Ky vendim hyn në fuqi pas botimit në Fletoren Zyrtare.

